Alex Ahrendtsen (DF), 2025-04-11:
Tak, formand.
Vi behandler i dag beslutningsforslag nr. B 173 om Danmarks indgåelse af en forsvarssamarbejdsaftale med Amerikas Forenede Stater og efterfølgende lovforslag nr. L 188, der skal sætte rammerne for denne aftale i praksis.
I Dansk Folkeparti ser vi meget positivt på begge forslag.
Hvorfor? Fordi verden omkring os er blevet farligere.
Rusland rasler med sablen og truer ikke blot sine naboer, men også vores fælles sikkerhed i Europa.
Vi må være realistiske og erkende, at selv om vi danskere har en stærk vilje, kan vi lige nu ikke forsvare os alene.
Derfor er vi taknemlige for, at vores amerikanske venner er parate til at sende deres mænd og kvinder.
De kommer her for at hjælpe med at beskytte os, mens vi selv får styrket vores forsvar til et niveau, hvor vi kan tage et endnu større ansvar.
Nogle vil måske sige, at vi risikerer at opgive dele af vores suverænitet og bryde med dansk tradition for ikke at have fremmede tropper permanent på dansk jord.
Men jeg vil gerne understrege, at suveræniteten stadig er vores; aftalen respekterer fuldt ud Danmarks grundlov og danske forfatningsmæssige traditioner.
Vi beslutter selv, hvilke anlæg der stilles til rådighed, og vi har klare regler for, hvad der må opbevares og ske på dansk jord.
Hvad angår atomvåben, ændrer aftalen ikke på Danmarks politik.
Vi tillader fortsat ikke, at der opbevares eller deployeres atomvåben på dansk territorium.
Det er skrevet sort på hvidt.
Her er der ingen slinger i valsen, og det står helt fast i aftalen, at vores regler på det område fortsat gælder.
Her er det vigtigt at sige, at vi med aftalen forpligter os på at håndtere netop disse hensyn efter gældende dansk lovgivning.
Det er et fælles ansvar at sikre, at vores land, luft og vand ikke lider skade.
Der er også rejst spørgsmål om retssikkerheden og om, hvorvidt amerikanske soldater får visse særlige rettigheder i Danmark.
Men det er ikke usædvanligt i NATO-sammenhæng.
Danmark har allerede forpligtet sig til NATO SOFA, og nu præciseres det blot i lovforslaget, hvordan de amerikanske styrkers disciplinære jurisdiktion håndteres i praksis.
Det ændrer ikke ved, at vi har et stærkt retssystem, og at vi kan håndhæve vore love, hvis det bliver nødvendigt.
Andre vil måske kritisere os for, at vi bliver mere afhængige af USA eller bidrager til en eskalering.
Vi ser det derimod som en garanti for vores frihed.
Mens Danmarks eget forsvar bliver styrket, er det af allerstørste betydning, at vi har en stærk partner, der kan hjælpe med at afskrække i forhold til trusler, ikke mindst fra Rusland.
Det er ikke et fravalg af frihed og diplomati, tværtimod.
Fred bevares bedst, når man viser, at man står sammen og er villig til at forsvare sig, og vi er fortsat en stolt del af NATO, hvor både diplomati, samarbejde og solidaritet er grundpillerne.
Disse to forslag baner vejen for et endnu tættere transatlantisk samarbejde.
Samarbejdet med USA er en hjørnesten i dansk sikkerhedspolitik, og det får nu nogle mere robuste rammer, som passer til de udfordringer, vi står over for i en usikker verden.
I Dansk Folkeparti siger vi tak, tak til vore amerikanske venner, fordi de er parate til at hjælpe med at forsvare os, mens vi fortsætter med at opbygge og modernisere vores eget forsvar.
Vi anerkender fuldt ud de spørgsmål, der kan rejses, men vi mener, at vi netop for at skabe tryghed og stabilitet må styrke forsvaret og vore alliancer.
Dette er ikke et brud på danske værdier.
Det er et forsvar for dem og en fortsættelse af den linje, Danmark har ført i årevis; stærke bånd over Atlanten og stærke bånd i Europa.
Med disse ord skal jeg opfordre alle til at bakke de fremsatte forslag op.
Det handler om at sikre Danmarks og vore borgeres tryghed i en verden, hvor fællesskab med nære allierede er vores bedste forsikring.
Tak for ordet.